text: El Museu Comarcal de l'Horta Sud viu la Setmana Santa Marinera amb una exposició fins al 15 d'abril | Mancomunitat Intermunicipal de l'Horta Sud
  El Museu Comarcal de l'Horta Sud viu la Setmana Santa Marinera amb una exposició fins al 15 d'abril
  La mostra itinerant "Creences vora la mar" porta els moments gràfics del fervor i la cultura popular que engloben la Setmana Santa Marinera de València
  La Setmana Santa Marinera ens ha deixat recentment mostres úniques del fervor amb què els Pobles Marítims de València viuen la passió, mort i resurrecció de Crist. Es tracta d'una cultura popular pròpia i de gran valor històric que arriba ara al Museu Comarcal de l'Horta Sud amb l'exposició itinerant "Creences vora la mar", que arriba de la mà del Museu Valencià d'Etnología de la Diputació de València a la comarca gràcies a la col·laboració de la Junta Major de la Setmana Santa Marinera de València.
  Fins al pròxim 15 d'abril, el Museu Comarcal obri les seues portes amb esta mostra que ens presenta les imatges que simbolitzen i representen la forma característica de viure la Setmana Santa en els Pobles Marítims de València: 51 fotografies actuals de la fotògrafa Llum Martín, i huit imatges antigues, que arrepleguen l'essència de la religiositat, la litúrgia i la labor de germandats i confraries en la preservació d'esta part de la cultura valenciana.
  Les fotografies i imatges representen l'evolució històrica dels actes que formen la Setmana Santa Marinera, des dels mateixos actes religiosos, fins a les vestimentes i afluència de germandats.
  Amb esta exposició, el Museu Comarcal de l'Horta Sud Josep Ferrís March s'unix a les confraries valencianes per a promocionar la Setmana Santa com una acció més dins de la multitud de mostres culturals que enriquix la nostra Comunitat i que durant l'any passen per este museu.
  [image link="/wp-content/uploads/2015/04/exposicion-semana-santa-2.jpg" image="/wp-content/uploads/2015/04/exposicion-semana-santa-2.jpg"]
  [image link="/wp-content/uploads/2015/04/exposicion-semana-santa1.jpg" image="/wp-content/uploads/2015/04/exposicion-semana-santa1.jpg"]
  [image link="/wp-content/uploads/2015/04/exposicion-semana-santa31.jpg" image="/wp-content/uploads/2015/04/exposicion-semana-santa31.jpg"]